Már ázsiai Guns N’ Roses-dátumok is vannak, nyáron jöhet Európa – Central European Festivals
Már ázsiai Guns N’ Roses-dátumok is vannak, nyáron jöhet Európa
30/08/2016 30/08/2016 cefestivals
Bő egy hete zárult le a Slasht és Duff McKagant is újra a soraiban tudó Guns N’ Roses visszatérő turnéjának észak-amerikai etapja, és bár a dél-amerikai dátumokról már hetek óta lehetett tudni, nemrég ausztrál és új-zélandi időpontok is nyilvánosságra kerültek, tegnap pedig már három japán koncertet is bejelentettek 2017 elejére. Nincs más hátra, Európának kell következnie!
A jelenlegi naptáruk alapján Axl Rose-ék február végéig vannak betáblázva, a kontinensek közti szünetek pedig nagyjából másfél, két hónaposak, így körülbelül májusban indulhatna a Not In This Lifetime turné európai része. Mivel több megbízható forrás szerint is 3 millió dollár a banda jelenlegi gázsija, a legnagyobb esély egy az AC/DC 2015-ös koncertkörútjához hasonló stadionturnéra van, néhány reptérrel vagy autóverseny-pályával megspékelve. A fesztiválok közül csak néhány jöhetne szóba a kontinensen, sajnos hazai nincs is közöttük. Természetesen a legnagyobb esélyes a mindenható brit Glastonbury, de felbukkanhatnak akár a holland Pinkpopon, a belga Rock Werchteren, esetleg a német Rock am Ring/Rock im Park vagy a szintén brit Reading/Leeds pároson is. Az említett rendezvényeken kívül még akad egy-két ígéretes lehetőség fesztiválok tekintetében, de a legtöbb csak olyan magasra emelt jegyárakkal tudná kigazdálkodni a tiszteletdíjat, ami miatt már nyugat-európában is szívná a fogát a közönség.
A különböző pletykákat félretéve, természetesen egy hazai koncertnek örülnénk a legjobban, de erre aligha mutatkozik valódi esély. Alkalmas helyből is kevés van, illetve a magyar piac árérzékenysége sem túl biztató. A Puskás Ferenc Stadion ugyebár átalakítás miatt jelenleg nem opció, ami pedig a többi stadiont illeti, méretben egyik sem alkalmas ekkora volumenű koncert megrendezésére. Itthon szerintünk két reális választási lehetőség van, az egyik a Hungaroring, a másik pedig a Hajógyári-sziget. Mindkettő kipróbált helyszín, elfér több tízezer ember is, ráadásul közlekedési szempontból is ideálisak. Az említetteken kívül talán még a tököli repülőtér jöhet szóba, de itt kérdéses, hogy mekkora költségekkel járna az infrastruktúra kiépítése. Nem egyszerű tehát a helyzet, hiszen még ha sikerülne is megfelelő helyet találni a koncertnek, akkor is csak akkor működhetne a dolog, ha a kelet-közép-európai régióban a magyaron kívül maximum egy másik bulit rendeznének, így nagyobb lenne a merítési lehetőség a fizetőképes közönséget illetően, ugyanakkor valószínűleg sokkal jobb esélyekkel pályázik a szinte tuti osztrák mellett egy cseh vagy lengyel helyszín is, mint akármelyik magyarországi.
axl rose gnr guns n' roses slash
Previous Post Rajt előtt az első Humen Film Fesztivál
Next Post Design Hét 2016 – Nyitott Stúdiók idén is!
3 thoughts on “Már ázsiai Guns N’ Roses-dátumok is vannak, nyáron jöhet Európa”
Pingback: Ők lehetnek a 2017-es fesztiválok headlinerei (1. rész) – Central European Festivals
Pingback: A The Rolling Stones Bécsben és Bukarestben is koncertezhet jövőre – Central European Festivals
Pingback: A Guns N’ Roses júliusban Párizsban? – Central European Festivals